Šutaj Eštok, Matúš, poslanec NR SR (2021-05-03):
Vážené panie poslankyne, vážení páni poslanci, vážený pán minister, vážená pani podpredsedníčka vlády, ako tu už dnes bolo povedané, je úplne zbytočné hodnotiť túto vládu na základe predkladaného programového vyhlásenia, pretože je to iba zdrap papiera. Máme tu takmer rovnakú vládu a rovnaký dokument ako pred rokom. Preto jediné, čo dnes má zmysel, je posudzovať nenaplnené sľuby tejto vládnej koalície počas uplynulého roka. Ak by ich totiž vláda napĺňala, mohla by to byť aspoň poľahčujúca okolnosť za tie fatálne zlyhania, ktorých sme boli svedkami. Táto vládna koalícia absolútne prepadla v boji s pandémiou a množstvo ľudí zomrelo, žiaľ, preto, že nebola schopná prijímať efektívne a zrozumiteľné opatrenia. Namiesto toho zaviedla na Slovensku permanentný chaos a zmätok vo všetkých oblastiach. Nebola schopná účinne pomôcť ekonomike a zo sľubovanej miliardy mesačne na pomoc hospodárstvu ostala jedna desatina. Nedokázali ste pomôcť ľuďom ani v sociálnej oblasti. A ako to už bolo povedané, zrušili ste 13. dôchodky, zrušili ste obedy zadarmo a nedokázali ste účinne pomôcť ľuďom zasiahnutých pandémiou. Nezvládnutá pandémia, nezvládnutá ekonomická pomoc a nezvládnutá pomoc ľuďom. Ale opakujem, ak by vláda napĺňala aspoň svoje predvolebné sľuby, mohli by sme snáď byť k nej trošku zhovievavejší. Pozrime sa preto na to, ako vláda napĺňa svoje sľuby v jednej z vlajkových lodí, ktorú ste si sami určili, v oblasti transparentnosti. Spomeňme si, čo všetko nám jej predstavitelia nasľubovali. Bolo to rečí pred voľbami i po voľbách o hovorení pravdy, otvorenom vládnutí, informovaní verejnosti či transparentných výberových konaniach. Z tých sľubov dnes neostalo nič. Akurát neuveriteľná bezočivá drzosť premiéra Hegera, ktorý je dnes v každej diskusii a opakuje, že on hovorí ľuďom pravdu. Takže vláda nám pravdu nehovorí. Vládne netransparentne, utajuje veci, ktoré by v žiadnom prípade utajovať nemala. Vo výberových konaniach sa vybrala cestou politických výberov svojich ľudí na tie najdôležitejšie pozície v štáte. Tou najdôležitejšou postavou oboch vlád je, prirodzene, Igor Matovič. Pozrime sa preto, ako on prispel k transparentnému a otvorenému vládnutiu. Je vlastne zázrakom, že tento človek presvedčil ľudí, že dokáže presadiť svoje sľuby o transparentnosti, už pred voľbami. Veď si len spomeňme, čo nám Igor Matovič predviedol ešte v opozícii. Podvádzal na daniach a účtovníctvo schoval u babky na povale. Je usvedčený daňový podvodník váš šéf. Firmu prepísal na bieleho koňa a celý svoj majetok prepísal na manželku. Tento pán, ktorý si točil videjká zo svojho nového domu a rozprával, čo všetko tam ide prerábať, dnes tvrdí, že on nevlastní nič a nič neužíva. Ešte raz. Nevlastní nič a nič neužíva. Ani dom, ani auto, proste nič. V rámci transparentnosti nám Igor Matovič tvrdí, že je bezdomovec a používa výlučne hromadnú dopravu. Ak tomuto máme veriť, tak naozaj tu tento človek chce iným nastavovať morálne štandardy a sám sa správať ako posledný podvodník. Tento človek je absolútne nekontrolovateľný. Sám vraj nemá nič. A hoci jeho manželka robí finančné transakcie v miliónových objemoch, tie už niet ako overiť. Igor Matovič nám sľuboval zavedenie hmotnej zodpovednosti politikov. Bol to najúspešnejší bod jeho internetovej ankety a dostal sa do programového vyhlásenia vlády. Odhliadnime teraz od toho, že ako bezdomovec by nemal z čoho uhradiť ani len nenalepenú poštovú známku, prečo tento zákon stále nemáme? Pán podpredseda vlády pre legislatívu pán Holý sa hádam nevenoval celý čas len boju proti korone a popri svojich cestách do Británie, verím, že stihol aj na chvíľku pracovať. Prečo teda stále nie je zavedená hmotná zodpovednosť politikov, ktorú ste tak pred voľbami sľubovali? Odpoveď, myslím, že všetci dobre poznáme. Ako by asi teraz bezdomovec Igor Matovič alebo skromný exminister Krajčí nahradil škodu za 0,5 mld. eur, ktorá vznikla štátu nezmyselným plošným testovaním? Ako by teraz pán Krajčí zaplatil 20 mil. za Sputnik v prípade, že touto vakcínou napokon nebudeme očkovať? A kto nahradí škodu za tých 15 mil. testov, ktoré sú nepoužiteľné? 15 mil. testov za celkovú sumu 60 mil. eur. Je úplne jasné, že kým nám tu budú vládnuť diletanti, žiadnu hmotnú zodpovednosť si nezavedú, pretože by všetci skončili v exekúcii. Okrej, okrem hmotnej zodpovednosti politikov sa od pánov Matoviča a Krajčího nedočkáme ani len vysvetlenia. Prvý z nich si zvykol na vyhlásenia, počas ktorých novinári nesmú klásť otázky, druhý pred nimi v parlamente rovnako ušiel. Dnes tu nie je. Načo by vysvetľovali ľuďom, ako prehajdákali ich peniaze. Budú tu tisíckrát vykrikovať nezmysly o prázdnej špajzi, ale keď majú porozprávať, ako z nej sami prejedli neuveriteľné sumy peňazí, vtedy budú utekať a skrývať sa. Toto je tá vaša transparentnosť. Samozrejme, to v prípade expremiéra a exministra zdravotníctva ani zďaleka nie je všetko. Pán Matovič množstvo oprávnených otázok jednoducho zmietol zo stola. Podivné finančné transakcie jeho manželky, on predsa Pavlínku nebude otravovať a pýtať sa jej, kde dala tých 10 mil. Zverejniť ukradnutú diplomovku? Nie, v žiadnom prípade! Zverejnenie zmluvy o Sputniku? V tom si, myslím, že obaja páni, ktorí sa prevádzali na košickom letisku, môžu potriasť ruky za spoločné hanebné klamanie verejnosti. A pán Krajčí si môže za svoj bývalý rezort podpísať bonus za absolútne netransparentné obsadzovanie postov riaditeľov nemocníc či šéfa Všeobecnej zdravotnej poisťovne. Ale aby som bol spravodlivý, ani súčasný premiér Heger sa nemá čím chváliť. Práve jeho poradca, ako tu už bolo spomenuté, na ministerstve financií bol dvorný advokát OĽANO. Pán Miškovič. Pán Miškovič, ktorý na rezortoch hnutia – aj u vás, pán Mičovský – sa nabalil kontraktami, ktoré v celkovej výške predstavovali takmer milión eur. A ešte raz vám to zopakujem. Uspel pomocou akože súťaží, ktorých sa zúčastnili vždy tie isté firmy a jeho vždy bola najlacnejšia. Priam zázrak sa udial. Máme zázračného poradcu. Pán Mičovský, vy tiež. Úrad pre verejné obstarávanie tieto procesy preveruje a už postúpil svoje zistenia orgánom činným v trestnom konaní. Samozrejme, že pán Miškovič je zrejme naďalej za zásluhy členom Legislatívnej rady vlády. To je niečo absurdné. Tak k pánovi Hegerovi už len dodám, že orgány v štátnej spoločnosti Tipos obsadil podľa médií po pofidérnom výberovom konaní, citujem: „Nieslo typické znaky straníckeho klientelizmu.“ Rýchlo ste sa naučili. Poďme ďalej. Zoznam transparentných borcov tejto vlády sa ani len zďaleka nekončí. Úplne osobitné postavenie v ňom má vicepremiér za SME RODINA Štefan Holý. Ten dodnes odmieta zverejniť analýzu za 300-tisíc od štátu, pretože svoju analýzu dodanú štátnym železniciam jednoducho nezverejní. Môže ho vyzývať premiér Matovič, môže ho vyzývať jeho stranícky predseda Boris Kollár, pán Holý, najzbytočnejší člen tejto najzbytočnejšej vlády, tú analýzu jednoducho nezverejní, lebo sa tak rozhodol. A hotovo. Môžte sa postaviť všetci na hlavu. Tento prístup k transparentnosti je mu zjavne blízky, keďže tri týždne pred novinármi zatĺkal svoju papalášsku výnimku hlavného hygienika na súkromné cesty do Británie. Zvykli sme si. Papalášov tu je viac v tejto vláde. No a, pán minister Mičovský, vy ste tiež hviezda, okrem iného aj v transparentnosti. Váš tender na šéfa Poľnohospodárskej platobnej agentúry vojde, myslím si, že do histórie. Zorganizovali ste tri výberové konania a napriek tomu ostáva šéfom PPA pán Jánoš, ktorý je v závažnom konflikte záujmov a nespĺňa ani základné kritériá na výberové konanie. Blahoželám! Perfektné. Úplne osobitnou kapitolou je minister vnútra Mikulec – to už som aj zabudol, že takého máme –, pod ktorého spadajú okresné úrady. A môže sa vám to nepáčiť, pretože už to tu bolo otvorené, bol to prípad, keď už aj tí najväčší optimisti pochopili, že hnutie OĽANO nemá záujem na žiadnej odbornosti, ale na čisto politickom obsadzovaní týchto postov. Prvýkrát v histórii počas koaličnej vlády obsadila jedna jediná strana kompletne všetky posty prednostov, hoci Igor Matovič (povedané so smiechom) sa zaprisahával, že práve takéto funkcie musia ostať apolitické. Blahoželám mu. Keď bola jeho lož odhalená, tvrdil, že tak teda prednostovia budú vybraní politicky a za nimi musí ísť hrubá čiara a všetci ostatní musia byť odborníci. Prešlo pár mesiacov, ako už tu spomínal môj kolega Erik Tomáš, vy poslanci OĽANO, konkrétne pán Kyselica, Kremský, Majorová a Garstková (pozn. red: správne „Majorová Garstková“), ak som urobil chybu v mene, tak sa ospravedlňujem, naservírovali novelu, podľa ktorej majú byť politickí nominanti aj ďalšie funkcie na úradoch, citujem a myslím, že toto stojí za citát: „Jedným zo základných pilierov zmeny fungovania okresných úradov je možnosť zmeny personálneho obsadenia vo vedúcich funkciách tak, aby dostala šancu nová generácia úradníkov s inovatívnymi myšlienkami, s chuťou zlepšovať služby poskytované štátom, ktorá rozumie zmene, ktorú táto vláda prináša, a stotožňuje sa so smerovaním a cieľmi, ktoré chce vláda v tejto oblasti dosiahnuť.“ Blahoželám! Myslím si, že ani komunistický zjazd, KSČ, by to nenapísal krajšie ako vy. Klobúk dole pred vami, milí Obyčajní ľudia. Transparentnosť ako vyšitá, doslova. Klamstvá namiesto hovorenia pravdy, politické nominácie namiesto transparentných výberových konaní, utajované namiesto otvorených. Toto je ročná vizitka tejto vlády, tejto vládnej koalície v oblasti transparentnosti, nesplnené sľuby vrátane toho kľúčového, zavedenia hmotnej zodpovednosti politikov. Nevidieť ani náznak, že by sa v prístupe vlády mohlo čosi zmeniť. Preto myslím, že je absolútne jasné, že táto vláda si nielen dôveru nezaslúži, ale ju v žiadnom prípade nedostane ani od jedného z poslancov za stranu HLAS – sociálna demokracia. Ďakujem pekne.